Foto’s: MK-veteraan vermis ná hy gaan swem | Maroela Media
Mduduzi Mdletshe, ŉ veteraanleier van Umkhonto we Sizwe (MK), word sedert Sondag vermis nadat hy in die Inanda-dam in KwaZulu-Natal gaan swem het.
Craig Lambinon, ŉ woordvoerder van die Nasionale Seereddingsinstituut (NSRI), het Dinsdag gesê ŉ grootskaalse soektog is na Mdletshe onderweg en daar word vermoed dat hy verdrink het. Mdletshe het Sondag saam vriende en familie tyd op ŉ boot spandeer toe hulle die middag in die dam gaan swem het.
Mdletshe het in die moeilikheid beland, om hulp geroep en onder die water verdwyn. Sy vriende het tevergeefs na hom probeer gesoek en later hulp ontbied. Die NSRI-Durban, die polisie, die polisie se soek- en reddingspan, honde-eenheid en paramedici van Netcare 911 is by die soektog betrokke.
Volgens die Mercury het Mdletshe verlede jaar die nuus gehaal toe hy in die pad wat na pres. Jacob Zuma se woning lei, gelê het om te verhoed dat Helen Zille, leier van die DA, die plek kan besoek.
Mduduzi Mdletshe Umkhonto we Sizwe